ภาคเอกชน แนะรัฐบาลขยายโครงการคนละครึ่งไปจนถึงสิ้นปีนี้ กระตุ้นเศรษฐกิจ
นายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย เปิดเผยว่า สถานการณ์เศรษฐกิจของไทยในปัจจุบันยังคงประสบปัญหาหลายด้านและมีหลายมาตรการที่ทำให้เดินหน้าเศรษฐกิจได้ไม่เต็มที่ จึงควรเร่งฉีดวัคซีนเข็มกระตุ้นทั่วประเทศให้เกินร้อยละ 70 และประกาศให้โควิด-19 เป็นโรคประจำถิ่นโดยเร็ว ซึ่งหากเป็นไปได้ควรประกาศช่วงหลังเทศกาลสงกรานต์นี้ เพื่อสร้างความเชื่อมั่นด้านการท่องเที่ยวขณะที่ผลกระทบทางอ้อมจากปัญหาความขัดแย้งระหว่างประเทศ ส่งผลให้สินค้าราคาแพงขึ้น แม้รัฐบาลจะมีมาตรการช่วยลดค่าใช้จ่ายและเพิ่มกำลังซื้อให้ประชาชน แต่มองว่ายังไม่เพียงพอและอาจจะไม่ทันต่อสถานการณ์เศรษฐกิจในขณะนี้ ภาคเอกชนเห็นว่า มาตรการคนละครึ่ง ระยะที่ 4 ที่จะสิ้นสุดโครงการในเดือนเมษายนนี้ เป็นมาตรการที่ได้ประโยชน์และบรรเทาภาระค่าใช้จ่ายได้จริง อีกทั้งยังช่วยลดแรงกดดันที่ต้องขึ้นค่าแรงขั้นต่ำจากภาวะเงินเฟ้อได้ โดยเสนอให้รัฐบาลขยายโครงการคนละครึ่งต่อไปจนถึงสิ้นปีนี้ พร้อมเพิ่มวงเงินเป็น 1,500 บาทนอกจากนี้ เสนอให้ขยายเวลาการจัดเก็บภาษีที่ดินเต็มจำนวนออกไปก่อน โดยให้ทยอยเก็บเพิ่มขึ้นเป็นขั้นบันได เพื่อช่วยลดภาระให้ประชาชนและผู้ประกอบการ พร้อมเร่งนำเรื่องขยายเพดานหนี้สาธารณะจากร้อยละ 60 เป็นร้อยละ 70 ผ่านสภาฯ เพื่อให้รัฐบาลสามารถกู้เงินมากระตุ้นและพยุงเศรษฐกิจได้ เนื่องจากขณะนี้เพดานหนี้ใกล้เต็ม อีกทั้งเงินกู้เดิมเหลือไม่มาก การกู้เงินเพิ่มเพื่อกระตุ้นเศรษฐกิจจะช่วยทั้งการสร้างงาน สร้างรายได้ ลดภาระหนี้และฟื้นฟูเศรษฐกิจได้เป็นอย่างดี